สังคมข่าวหุ้นเกียรติก้อง ว่องไวยากร
*******ต่างชาติถอยไปตั้งหลักก่อน
2 พ.ย. 2559

*ต่างชาติถอยไปตั้งหลักก่อน
*ตลาดหุ้นไทยก่อนเลือกตั้งประธานาธิบดีสหรัฐ ยังคงผันผวนต่อไป ด่านแรกคาดเฟดจะไม่มีการปรับขึ้นดอกเบี้ยในการประชุม 1-2 พ.ย.ก็ตาม แต่การเมืองสหรัฐ กลับกลายเป็นปัจจัยเสี่ยงที่น่าติดตาม หลังจากที่คะแนนนิยมของนางฮิลารี คลินตัน จากพรรคเดโมแครต กับนายโดนัลด์ ทรัมป์ จากพรรครีพับลิกันเริ่มใกล้เคียง จากกรณีที่เอฟบีไอได้หลักฐานใหม่ ตรวจสอบกรณีอีเมลส่วนตัวของตัวเก็งชิงตำแหน่งประธานาธิบดีสหรัฐอีกครั้ง ทำเอาตลาดหุ้นทั่วโลกร่วงลงรับข่าว บ้านเราก็ไม่พ้นต่างชาติขายสุทธิต่อเนื่อง เดือนตุลาคมเดือนเดียวปาเข้าไป 1.8 หมื่นล้านบาทแล้ว กว่าดัชนีจะตั้งหลักได้คงต้องรอหลังเลือกตั้ง ขณะที่ราคาน้ำมันดิบโลกก็ผันผวน ปรับตัวลดลง จากกรณีที่หลายฝ่ายมองว่าการประชุมโอเปกไม่น่าจะได้ข้อสรุปเรื่องลดกำลังการผลิต แนวรับ-แนวต้าน 1,490-1,510 จุด
*หุ้นถ่านหินอย่าง BANPU  ของกลุ่ม ”ว่องกุศลกิจ” นำตลาดฯ วานนี้ จากราคาถ่านหินที่ปรับเพิ่มขึ้นเป็น 108.6 เหรียญสหรัฐต่อตัน สูงสุดในรอบ 4 ปี ซึ่งตรงกันข้ามกับราคาน้ำมันดิบตอนนี้ ซึ่งส่วนใหญ่ราคาถ่านหินจะล้อตามราคาน้ำมันฯ แต่ครั้งนี้ขอเป็นพระเอกเอง
*หุ้นฮอตในอดีต DEMCO กลุ่ม “ปุ้ยพันธวงศ์” วานนี้พุ่งแรง จากแรงเก็งกำไร ที่คาดว่าซ่อมฐานกังหันลมของโครงการห้วยบง 2 และ 3 ใกล้จะสิ้นสุดลงแล้ว และปีหน้ามีโอกาสสูงที่จะขายหุ้นวินด์ เอ็นเนอร์ยี่ โฮลดิ้งส์  4% ออกมา ทำให้คาดการณ์ว่าปีหน้าบริษัทจะสามารถทำกำไรและกลับมาฟื้นตัวอย่างชัดเจน
*กลุ่มแบงก์ยังคงทำตัวเงียบๆ ไม่หวือหวา เหมือนหุ้นกลุ่มอื่น กังวลหลายเรื่องทั้งเฟด และแนวโน้มสินเชื่อปลายปี ที่มีโอกาสแผ่วสูง หลังจากมีการชะลอการลงทุนไปบ้าง ขณะที่เอ็นพีแอลปรับตัวสูงขึ้นเรื่อยๆ ยังไม่มีท่าทีว่าจะหยุด KBANK ของเสี่ยปั้นก็อยู่ในฐานะลำบากตั้งสำรองเพิ่มไม่หยุด จากกลุ่มสินเชื่อเอสเอ็มอี เหลือแต่แบงก์เล็กๆ อย่าง KKP เท่านั้นที่ยังพอไหว รวมทั้ง LHBANK ของตระกูลอัศวโภคิน ที่วอลุ่มเข้าราคาก็วิ่ง คาดว่าจะมาเก็งดีลขายหุ้นให้ไต้หวันแน่นอน
*หุ้นกลุ่มรับเหมานำโดย CK ของตระกูลตรีวิศวเวทย์  และ ITD ของ “เปรมชัย กรรณสูต” วิ่งดาหน้าขึ้นยกแผง หลังจากที่ครม.อนุมัติโครงการลงทุนรถไฟทางคู่ 3 เส้นทาง 403 กิโลเมตร รวมมูลค่าลงทุนประมาณ 5.5 หมื่นล้านบาท ตามที่กระทรวงคมนาคมเสนอ ประกอบด้วย เส้นทางนครปฐม-หัวหิน ระยะทาง 165 กิโลเมตร มูลค่าโครงการ 20,036 ล้านบาท เส้นทางลพบุรี-ปากน้ำโพ ระยะทาง 148 กิโลเมตร มูลค่าโครงการ 24,840 ล้านบาท และเส้นทางหัวหิน-ประจวบคีรีขันธ์ ระยะทาง 90 กิโลเมตร มูลค่าโครงการ 10,301 ล้านบาท แบ่งเค้กกันแบบลงตัว แถมเหลือให้รายอื่นด้วย
*AJD ของเฮียอมร แผลงฤทธิ์แล้ว สงสัยว่าวานนี้ ขาใหญ่ที่ถือหุ้นอยู่จะขายทิ้ง หลังจากที่ราคาปรับขึ้นมามาก และหวั่นว่าจะมีทยอยออกมาอีก เพราะฝีมือไม่ธรรมดาช่วงเปิดมาตอนบ่ายลากขึ้นแตะ 2.34 บาท ก่อนโยนทิ้งอย่างแรง ไซเลนต์พีเรียดก็หมดแล้วระวังให้ดี อาจมีกระชากอีกรอบตอนงบ Q3 ใกล้ออก ก่อนปล่อยของ
*เฮียฮ้อ RS อากู๋ แกรมมี่ มาลีนนท์ ช่อง 3 รอดแล้ว หลังจากที่ครม.เห็นชอบให้รายการวิทยุและโทรทัศน์ออกรายการตามปกติ ประเดิมวันที่ 14 พ.ย.นี้ รวมทั้งงานเทศกาลระดับประเทศ เช่น ลอยกระทง คริสต์มาส วันปีใหม่ ตรุษจีน 2.งานเทศกาลระดับจังหวัด เช่น งานกาชาด เทศกาลผีตาโขน เป็นต้น 3.งานส่งเสริมเศรษฐกิจระดับจังหวัด อำเภอ ท้องถิ่น เช่น งานกิจกรรมถนนคนเดิน งานประเพณีชนวัว เป็นต้น ส่งท้ายปีเก่า